Izvor: AFP/Oliver Bunić

Svoje učešće u kupovini glasova za Srpsku naprednu stranku na prošlogodišnjim lokalnim izborima u Vrbasu nedavno je potvrdio jedan grupovođa sezonskih radnika, koji je svoje učešće u primanju i uzimanju mita u vezi sa glasanjem prvo objasnio policijskim službenicima, a potom i potvrdio za Vojvođanski istraživačko-analitički centar (VOICE).

Na taj način, policija je počela da postupa po krivičnoj prijavi protiv N.N. lica za kupovinu glasova na lokalnim izborima u Vrbasu, koju je pre godinu dana podnela Grupa građana "Dosta je bilo".

Nakon potvrde da je, u dogovoru sa poverenicima SNS-a, radnike umesto na njivu razvozio na biračka mesta, te da su za glasanje za "naprednjake" dobili dnevnicu od 1.000 dinara, na razgovor u policijsku stanicu pozvano je i nekoliko desetina radnika koji su svoj glas prodali za "crvenu", navodi VOICE.

"U policiji su mi rekli da mogu da provere da li govorim istinu i na poligrafu, pa sam odgovarao šta su me pitali. Rekao sam da su me kontaktirali neki ljudi iz SNS-a i rekli da za glas daju 1.000 dinara. Ja sam to preneo radnicima: ko bude glasao za SNS dobiće dnevnicu bez rada. Nisu svi pristali, ali oni koji jesu - dobili su novac. Nije mi jasno kako je to korupcija kad nije bilo nikakvog primoravanja. Ko je hteo - glasao je i dobio novac", rekao je on za VOICE.

Dodao je da ni policiji nije mogao da kaže imena onih sa kojima je dogovorio plaćeno glasanje, ali zna da je "dnevnice za glas" delio "neki Stefan".

"Koliko znam, on nije iz Vrbasa, već iz Novog Sada. Meni se predstavio da je iz SNS-a. Samo sam sa njim komunicirao i on je nakon glasanja davao novac. Ne znam kako se preziva", ispričao je taj grupovođa, koji je posredovao u kupoprodaji pedesetak glasova.

"Sada ću možda ja ispasti jedini krivac, a znam mnoge koji su to radili. I za SNS i za SPS", rekao je taj čovek i dodao da ga niko nije pripremio za mogućnost da će biti pozvan na razgovor u policiju.

Vidno uznemiren, on je prvo rekao da se "Stefan iz Novog Sada" koji je plaćao glasove pozivao na Srđana Kruževića, ali je sutradan pozvao novinarku VOICE-a insistirajući da ne zna ko je "taj Križević ili Kružević", te da ga nikada nije video, niti sa njim kontaktirao.

SNS: Apsurdne optužbe

Opštinski odbor SNS-a u Vrbasu je raspušten početkom 2017. godine i rukovođenje lokalnim odborom i predstojećim izborima preuzela su dva pokrajinska funkcionera: član Izvršnog odbora SNS-a Damir Zobenica i stranački koordinator za Južnobački okrug Srđan Kružević.

Srđana Kružević je za VOICE rekao da ne zna ništa ni o krivičnoj prijavi koju je Grupa građana "Dosta je bilo" podnela u maju prošle godine, a ni o proverama koje odnedavno, po nalogu Osnovnog javnog tužilaštva u Vrbasu, vrši policija.

"Prvi put čujem. Niko iz policije me nije pozvao na razgovor", rekao je Kružević, a mogućnost da je Srpska napredna stranka kupovala glasove birača na lokalnim izborima 23. aprila 2017. godine nazvao "aspurdom".

"Ostavimo policiju da radi svoj posao", kazao je Kružević. Na pitanje da li mu je poznato ime Stefan koji je obavljao dužnost poverenika tokom vrbaskih izbora, Kružević je rekao da ne zna jer je u Vrbasu tog dana bilo 80 partijskih ljudi angažovanih na izborima.

Krivičnu prijavu protiv N.N. lica za primanje i davanje mita u vezi sa glasanjem podnela je Grupa građana "Dosta je bilo" nakon uvida u izborni materijal, kada je konstatovano da je gotovo deset odsto birača na glasačkim listićima dopisivalo i "misteriozne" šifre u vidu trouglova, krstića i slično, kao i one koje sadrže slovo i redni broj na primer S-133, M-92, T-140, D-32, itd.

Šifre na glasačkim listićima dopisivane su na onima sa glasom za listu SNS-a i za Pokret socijalista.

Konstatovano je da šifrovani listići za SNS prelaze 5,5 odsto od ukupnog broja izašlih ili više od 13 odsto od broja glasova koje je SNS osvojio.